[pic] | EUROOPA ÜHENDUSTE KOMISJON |

Brüssel 12.10.2006

KOM(2006) 564 lõplik

2006/0194 (CNS)

Ettepanek:

NÕUKOGU MÄÄRUS,

mis käsitleb ühenduse rahalist toetust Rahvusvahelisele Iirimaa Fondile (2007–2010)

(komisjoni esitatud) {SEK(2006) 1227}

SELETUSKIRI

Rahvusvaheline Iirimaa Fond (The International Fund for Ireland – IFI) loodi 1986. aastal eesmärgiga aidata rakendada 15. novembri 1985. aasta Inglise-Iiri lepingu artikli 10 punkti a, milles on sätestatud, et „valitsused teevad koostööd, edendamaks majanduslikku ja sotsiaalset arengut Iirimaa mõlema osa neis piirkondades, mis on viimaste aastate ebastabiilsuse tõttu kõige rängemalt kannatada saanud, ning kaaluvad sellele tegevusele rahvusvahelise toetuse hankimist”.

IFI eesmärgid on „edendada majanduslikku ja sotsiaalset arengut ning soodustada natsionalistide ja unionistide vahelisi kontakte, dialoogi ja leppimist kogu Iirimaal”.*

Pärast Ameerika Ühendriikide ja teiste riikide kiiret toetust soovis Euroopa Ühendus seda algatust praktiliselt toetada, tõdedes, et IFI eesmärgid peegeldavad ühenduse enda eesmärke. Ühendus hakkas IFI-le toetust andma 1989. aastal. Praeguseks moodustab EÜ toetus 48% fondi iga-aastastest toetustest ja 40% seniste toetuste koguhulgast. Komisjoni vaatleja on osalenud kõikidel IFI halduskogu istungitel alates 1989. aasta algusest.

Piirkonna poliitiline taust on aastate jooksul muutunud: 1994. aastal kuulutasid peamised poolsõjaväelised rühmitused välja relvarahu; aprillis 1998 jõuti Belfasti kokkuleppega (suure reede kokkulepe) poliitilise lahenduseni rahuprotsessi käivitamiseks, sealhulgas volituste üleminekuks Põhja-Iirimaa assambleele ja täitevkomiteele, mis loodi 1999. aasta lõpul. Siiski tuleb veel tihti ette usulistest erinevustest ajendatud konflikte ning psühholoogiline ja füüsiline lõhe peamiste kogukondade vahel suureneb. Põhja-Iiri Assamblee tegevus on praegu peatatud, mis iseloomustab piirkonna rahuprotsessi taustal varitsevaid ohte ja ebakindlust.

Rahu toetav majanduslik ja sotsiaalne areng ning rohujuuretasandil lepitamine on pikaajaline protsess. Üheks selle eesmärgi saavutamise vahendiks on IFI, mis täiendab ELi Põhja-Iirimaa ja Iirimaa piirialade rahu ja leppimise programme (PEACE I 1995–1999, PEACE II 2000–2006 ja PEACE III 2007–2013).

Siiski mõistes, et praegusel tasemel ei saa rahvusvaheline toetus lõputult jätkuda, vaatas Rahvusvaheline Iirimaa Fond 2005. aastal läbi oma struktuuri ja prioriteedid, eesmärgiga uuesti määratleda oma missiooni, võttes arvesse kujunenud olukorda, ning on vastu võtnud strateegilise raamistiku, mis näeb ette fondi tegevuse lõpetamist 2010. aastal. Selle strateegiaga, mille üldnimetus on “Sharing this Space” (“Selle ruumi jagamine”), käivitatakse fondi tegevuse viimane etapp (2006–2010). Oma tegevuse lõppfaasis toetab fond kõige enam abi vajavaid valdkondi ning püüab tagada oma töö pikemaajalist jätkusuutlikkust.

Kooskõlas käesoleva perioodi toetusi reguleeriva õigusaktiga** on Euroopa Komisjon esitanud eelarvepädevatele institutsioonidele hinnangu IFI tegevuse kohta. *** Selles tunnustatakse IFI väga kasulikku ja positiivset tegevust piirkonna rahu ja lepitamise saavutamiseks ning seeläbi oma eesmärkide täitmist. Aruandes tõdeti, et „komisjon usub, et pärast 2006. aastat tuleb raha eraldada käesolevas aruandes tehtud tähelepanekute põhjal, mida võib kajastada kas tulevases nõukogu määruses EÜ toetuse kohta IFI-le või teiste kohaste koostööviiside abil komisjoni ja IFI vahel.”

Seda hinnangut arvestades tehakse ettepanek, et EL toetab fondi veel nelja aasta jooksul 15 miljoni euroga aastas. Kavandatud uus periood lõpeb seega 2010. aastal, mis langeb kokku fondi tegevuse lõpetamisega.

Uus nõukogu määrus peaks kajastama ka komisjoni aruandes esitatud tähelepanekuid, eelkõige neid, mis tugevdavad eesmärkide sünergiat ning kooskõlastamist struktuurifondide meetmetega, esmajoones uue programmiga PEACE, ja on vastavuses lõpetamisega seotud sätetega.

Ettepanekud hõlmavad:

- ettepanekut nõukogu määruse kohta, mis käsitleb ühenduse rahalist toetust Rahvusvahelisele Iirimaa Fondile (2007–2010), ja

- komisjoni teatist Rahvusvahelist Iirimaa Fondi käsitleva aruande kohta vastavalt nõukogu määruse (EÜ) nr 177/2005 artiklile 5.

2006/0194 (CNS)

Ettepanek:

NÕUKOGU MÄÄRUS,

mis käsitleb ühenduse rahalist toetust Rahvusvahelisele Iirimaa Fondile (2007–2010)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 308,

võttes arvesse komisjoni ettepanekut, [1]

võttes arvesse Euroopa Parlamendi arvamust [2]

ning arvestades järgmist:

(1) Rahvusvaheline Iirimaa Fond (edaspidi „fond“) loodi 1986. aastal Iirimaa ning Suurbritannia ja Põhja-Iiri Ühendkuningriigi valitsuste vahelise 18. septembri 1986. aasta lepinguga Rahvusvahelise Iirimaa Fondi kohta (edaspidi „leping“), et edendada majanduslikku ja sotsiaalset arengut ning soodustada natsionalistide ja unionistide vahelisi kontakte, dialoogi ja leppimist kogu Iirimaal, viimaks ellu ühte 15. novembri 1985. aasta Inglise-Iiri lepingus sätestatud eesmärki.

(2) Ühendus on andnud fondile rahalist toetust alates 1989. aastast. Vastavalt nõukogu 24. jaanuari 2005. aasta määrusele (EÜ) 177/2005, mis käsitleb ühenduse rahalist toetust Rahvusvahelisele Iirimaa Fondile, [3] kohustuti eraldama aastateks 2005 ja 2006 ühenduse eelarvest 15 miljonit eurot aastas. Nimetatud määrus kaotab kehtivuse 31. detsembril 2006.

(3) Nõukogu määruse (EÜ) nr 177/2005 artikli 5 alusel läbiviidud hindamine kinnitas vajadust jätkata fondi tegevuse toetamist, tugevdades samas eesmärkide sünergiat ja kooskõlastamist struktuurifondidega, eelkõige Põhja-Iiri ja Iirimaa piiriäärsete krahvkondade rahu ja leppimise eriprogrammiga (edaspidi „programm PEACE“), mis loodi vastavalt nõukogu 21. juuni 1999. aasta määrusele (EÜ) nr 1260/1999, millega nähakse ette üldsätted struktuurifondide kohta. [4]

(4) Põhja-Iiri rahuprotsess nõuab Euroopa Ühenduse toetuse jätkumist fondile pärast 31. detsembrit 2006. Rahuprotsessi edendamiseks tehtud töö tunnustamiseks on programmile PEACE struktuurifondidest ette nähtud lisatoetus ajavahemikuks 2007–2013 vastavalt nõukogu määruse (EÜ) nr 1083/2006 (millega nähakse ette üldsätted Euroopa Regionaalarengu Fondi, Euroopa Sotsiaalfondi ja Ühtekuuluvusfondi kohta ning tunnistatakse kehtetuks määrus (EÜ) nr 1260/1999) [5] II lisa punktile 22.

(5) 15. ja 16. detsembril 2005 Brüsselis toimunud istungil tegi Euroopa Ülemkogu komisjonile ülesandeks võtta vajalikke meetmeid ühenduse toetuse jätkamiseks Rahvusvahelisele Iirimaa Fondile selle tegevuse lõppetapiks, mis kestab aastani 2010.

(6) Ühenduse toetust fondile tuleks anda rahaliste toetustena aastatel 2007, 2008, 2009 ja 2010, et see lõppeks samaaegselt programmi PEACE lõppemisega.

(7) Ühenduse toetuse jaotamisel peaks fond eelistama piiriülese ning kogukondadevahelise iseloomuga projekte, mis täiendavad aastatel 2007–2010 programmi PEACE raames rahastatavaid meetmeid.

(8) Vastavalt lepingule osalevad kõik fondi rahalised toetajad fondi halduskogu koosolekutel vaatlejatena.

(9) Äärmiselt tähtis on tagada fondi meetmete ning asutamislepingu artiklis 159 sätestatud ühenduse struktuurifondidest rahastatavate meetmete, eriti programmi PEACE nõuetekohane kooskõlastamine.

(10) Fondist antavat abi käsitatakse tõhusana üksnes juhul, kui see toob kaasa püsiva majandusliku ja sotsiaalse arengu ning seda ei kasutata muude avalike või erakulutuste asendajana.

(11) Enne 1. juulit 2008 tuleb koostada hinnang, milles vaadatakse läbi fondi sulgemist käsitlevad sätted.

(12) Käesolevasse määrusesse lisatakse kogu programmi kehtivusajaks ettenähtud indikatiivne finantseerimissumma Euroopa Parlamendi, nõukogu ja komisjoni 17. mai 2006. aasta eelarvedistsipliini ja usaldusväärset finantsjuhtimist käsitlev institutsioonidevaheline kokkulepe[6] mõistes, ilma et see piiraks eelarvepädevate institutsioonide asutamislepingus määratletud volitusi.

(13) Fondile antava ühenduse toetuse summa peaks aastatel 2007, 2008, 2009 ja 2010 olema 15 miljonit eurot aastas väljendatuna jooksvas väärtuses.

(14) See toetus aitab tugevdada liikmesriikide ja nende rahvaste vahelist solidaarsust.

(15) Asutamislepinguga ei nähta käesoleva määruse vastuvõtmiseks ette muid volitusi peale artiklis 308 sätestatute,

ON VASTU VÕTNUD KÄESOLEVA MÄÄRUSE:

Artikkel 1

Rahvusvahelisele Iirimaa Fondile (edaspidi „fond“) antava ühenduse rahalise toetuse eraldamise lähtesumma aastateks 2007–2010 on 60 miljonit eurot.

Eelarvepädevad institutsioonid kinnitavad iga-aastased eraldised finantsraamistiku piires.

Artikkel 2

Fond kasutab toetust kooskõlas Iirimaa ning Suurbritannia ja Põhja-Iiri Ühendkuningriigi valitsuste vahelise 18. septembri 1986. aasta lepinguga Rahvusvahelise Iirimaa Fondi kohta (edaspidi „leping“).

Toetuse jagamisel eelistab fond piiriüleseid või kogukondadevahelisi projekte, et täiendada struktuurifondidest rahastatavaid meetmeid, eelkõige neid, mida toetatakse Põhja-Iirimaa ja Iirimaa piiriäärsete krahvkondade programmi PEACE raames.

Toetust kasutatakse jätkusuutliku majandusliku ja sotsiaalse arengu saavutamiseks asjaomastes piirkondades. Seda ei kasutata muude riiklike või erakulutuste asendajana.

Artikkel 3

Fondi halduskogu (edaspidi „halduskogu“) koosolekutel esindab ühendust vaatlejana komisjon.

Fond on vaatlejana esindatud programmi PEACE ja vajaduse korral muude struktuurifondide meetmete järelevalvekomitee koosolekutel.

Artikkel 4

Komisjon määrab koostöös fondi halduskoguga kindlaks sobiva viisi fondi ja struktuurifondide asjaomaste toetuste (eelkõige programmi PEACE raames) korraldus- ja rakendusasutuste vahelise kooskõlastamise tagamiseks kõigil tasanditel.

Artikkel 5

Komisjon määrab koostöös fondi halduskoguga kindlaks sobivad avalikustamis- ja teavitamisviisid, et teavitada avalikkust ühenduse toetusest fondi rahastatavatele projektidele.

Artikkel 6

Hiljemalt 30. juuniks 2008 esitab fond komisjonile strateegia fondi tegevuse lõpetamiseks, sealhulgas

(a) tegevuskava, milles on ära näidatud kavandatavad maksed ja fondi tegevuse lõpetamise eeldatav kuupäev;

(b) kohustustest vabastamise menetlus;

(c) kasutamata summade ja saadud intressi käsitamine fondi tegevuse lõpetamisel.

Hilisemad maksed fondi sõltuvad sellest, kas komisjon kiidab tegevuse lõpetamise strateegia heaks. Kui strateegiat pole 30. juuniks 2008 esitatud, katkestatakse maksed kuni selle esitamiseni.

Artikkel 7

1. Toetusi haldab komisjon.

Sõltuvalt lõikest 2 makstakse iga-aastane toetus osamaksetena järgmiselt:

(a) esimene 40%-suurune ettemakse tehakse pärast seda, kui komisjon on kätte saanud halduskogu esimehe allkirjastatud kohustise, mille kohaselt fond täidab käesoleva määrusega sätestatud tingimusi toetuse andmiseks;

(b) teine 40%-suurune ettemakse tehakse kuus kuud hiljem;

(c) 20%-suurune lõppmakse tehakse pärast seda, kui komisjon on kätte saanud ja heaks kiitnud fondi aasta tegevusaruande ning auditeeritud raamatupidamisaruande kõnealuse aasta kohta.

2. Enne osamakse tegemist hindab komisjon fondi finantsvajadusi fondi kassajäägi põhjal iga makse jaoks määratud ajal. Kui sellest hinnangust järeldub, et fondi finantsvajadustest lähtuvalt ei ole ühe nimetatud osamakse tegemine põhjendatud, peatatakse asjaomase makse tegemine. Komisjon vaatab selle otsuse fondi esitatud uutele andmetele tuginedes uuesti läbi ja jätkab maksete tegemist niipea, kui peab nende tegemist põhjendatuks.

Artikkel 8

Fondist võib struktuurifondidest rahalist abi saavale või saama hakkavale projektile raha eraldada üksnes juhul, kui summa, mis saadakse nimetatud rahalise abi ja 40% fondi toetuse liitmisel, ei ületa 75% projekti abikõlblikest kogukuludest.

Artikkel 9

Komisjonile tuleb esitada lõpparuanne kuus kuud enne artikli 6 esimese lõigu punktis a osutatud strateegias nimetatud lõpetamiskuupäeva või kuus kuud pärast ühenduse viimast makset, sõltuvalt sellest, kumb kirjeldatud kuupäevadest on varasem, ning see peab sisaldama kogu vajalikku teavet, mis võimaldab komisjonil hinnata abi rakendamist ja eesmärkide saavutamist.

Artikkel 10

Viimase aasta toetus makstakse välja pärast artikli 7 lõikes 2 osutatud finantsvajaduste analüüsi ning eeldusel, et fondi tegevuses järgitakse artiklis 6 ette nähtud tegevuse lõpetamise strateegiat.

Artikkel 11

Kulutuste abikõlblikkuse lõppkuupäev on 31. detsember 2013.

Artikkel 12

Käesolev määrus jõustub 1. jaanuaril 2007.

Selle kehtivusaeg lõpeb 31. detsembril 2010.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, […]

Nõukogu nimel

eesistuja

FINANTSSELGITUS

Poliitikavaldkond: REGIO Tegevus: Muud piirkondlikud meetmed |

MEETME NIMETUS: ÜHENDUSE TOETUS RAHVUSVAHELISELE IIRIMAA FONDILE (2007–2010) |

1. EELARVERIDA(-READ) + RUBRIIK(RUBRIIGID)

13.03.12

2. ÜLDNÄITAJAD

2.1. Kogueraldis meetmele (B osa): 60 miljonit eurot kulukohustusteks

2.2. Kohaldamisaeg: 2007–2010

2.3. Üldine mitme aasta kulude eelkalkulatsioon:

a) Kulukohustuste assigneeringute / maksete assigneeringute (finantssekkumise) ajakava ( vt punkt 6.1.1 )

miljonites eurodes ( kolm kohta pärast koma )

aasta n 2007 | n+1 2008 | n+2 2009 | n+3 2010 | n+4 | n+5jj | Kokku |

Kulukohustused | 15 | 15 | 15 | 15 | 60 |

Maksed | 15 | 15 | 15 | 12 | 3 | 60 |

b) Tehniline ja haldusabi ning toetuskulud ( vt punkt 6.1.2 )

Kulukohustused |

Maksed |

Vahesumma a+b |

Kulukohustused | 15 | 15 | 15 | 15 | 60 |

Maksed | 15 | 15 | 15 | 12 | 3 | 60 |

c) Personali- ja muude halduskulude üldine finantsmõju( vt punktid 7.2 ja 7.3 )

Kulukohustused/ maksed | 0,042 | 0,042 | 0,042 | 0,042 |

KOKKU a+b+c |

Kulukohustused | 15,042 | 15,042 | 15,042 | 15,042 | 60,168 |

Maksed | 0,042 | 15,042 | 15,042 | 15,042 | 12 | 3 | 60,168 |

2.4. Kooskõla finantsplaneeringuga ja finantsperspektiiviga

Ettepanek vastab finantsplaneeringule.

2.5. Finantsmõju tuludele:

Ettepanekul ei ole finantsmõju (hõlmab meetme rakendamisega seotud tehnilisi aspekte)

3. EELARVE TUNNUSJOONED

Kulu liik | Uus | EFTA osamaks | Taotlejariikide osamaksud | Finantsperspektiivi rubriik |

Mittekohustuslik | Liigendatud | EI | EI | EI | 1A |

4. ÕIGUSLIK ALUS

Artikkel 308 (EÜ asutamisleping)

5. KIRJELDUS JA PÕHJENDUSED

5.1. Ühenduse sekkumise vajadus

5.1.1. Taotletavad eesmärgid

Soodustada natsionalistide ja unionistide vahelisi kontakte, dialoogi ja leppimist kogu Iirimaal ning edendada mõlema kogukonna majanduslikku ja sotsiaalset arengut.

5.1.2. Meetme põhjendus

Euroopa Ühendus, mõistes, et fondi eesmärgid peegeldavad ühenduse eesmärke, on fondi toetanud 15 miljoni euroga aastas alates 1989. aastast, 20 miljoni euroga aastas aastatel 1995, 1996 ja 1997, 17 miljoni euroga aastatel 1998 ja 1999, 15 miljoni euroga aastatel 2000, 2001, 2002, 2003, 2004, 2005 ja 2006.

15. ja 16. detsembril Brüsselis toimunud istungjärgul tegi Euroopa Ülemkogu komisjonile ülesandeks võtta vajalikke meetmeid ühenduse toetuse jätkamiseks fondile selle tegevuse lõppetapiks, mis kestab aastani 2010.

Toetuse jätkamine veel nelja aasta jooksul kuni fondi tegevuse lõpetamiseni näitab ilmekalt ELi soovi Põhja-Iirimaa rahuprotsessi toetada.

5.2. Kavandatav tegevus ja eelarvelise sekkumise korraldus

- Eesmärgid: edendada majanduslikku ja sotsiaalset arengut ning soodustada natsionalistide ja unionistide vahelisi kontakte, dialoogi ja leppimist kogu Iirimaal.

- Fond tegutseb peamiselt Põhja-Iirimaal ja Iirimaa piirialadel; sellest toetatakse kindlaksmääratud ebasoodsas olukorras olevaid piirkondi.

- Fondi tegevuse põhjalik analüüs: vt 12.10.2006. aasta komisjoni aruanne ja lisad KOM(2006) 563/SEK(2006) 1226.

5.3. Rakendusviisid

Sõltuvalt fondi finantsvajaduste hindamisest makstakse iga-aastast toetust tavaliselt järgmiste osamaksetena: esimene 40%-suurune ettemakse tehakse pärast seda, kui komisjon on kätte saanud halduskogu esimehe allkirjastatud kohustise, mis vastab nõukogu määrusele; teine 40%-suurune osamakse tehakse kuus kuud hiljem ja 20%-suurune lõppmakse tehakse pärast seda, kui komisjon on kätte saanud ja heaks kiitnud fondi aasta tegevusaruande ning auditeeritud raamatupidamisaruande kõnealuse aasta kohta.

6. RAHALINE MÕJU

6.1. Kogu rahaline mõju B osale – (kogu planeerimisperioodi jooksul)

6.1.1. Finantssekkumine

Kulukohustused (miljonites eurodes, kolm kohta pärast koma)

Jaotus | Aasta n 2007 | n+1 2008 | n+2 2009 | n+3 2010 | n+4 | n+5 jj | Kokku |

Meede 1 | 15 | 15 | 15 | 15 | 60 |

Meede 2 |

jne. |

KOKKU | 15 | 15 | 15 | 15 | 60 |

6.1.2. Tehniline ja haldusabi, toetuskulud ja IT kulud (kulukohustuste assigneeringud)

Ei kohaldata.

6.2. Kulude arvestus B osas kavandatud meetmete lõikes (kogu planeerimisperioodi jooksul)

Ei kohaldata.

7. MÕJU PERSONALILE JA HALDUSKULUDELE

7.1. Mõju personalile

Ametikoha liik | Meetme haldamiseks vajalik olemasolev ja/või täiendav personal | Kokku | Meetmest tulenevate ülesannete kirjeldus |

Alaliste ametikohtade arv | Ajutiste ametikohtade arv |

Ametnikud või ajutine personal | A B C | 0,2 0,1 | 0,2 0,1 | Vajaduse korral võib lisas esitada ülesannete põhjalikuma kirjelduse. |

Muu personal |

Kokku | 0,3 | 0,3 |

7.2. Personaliga seotud üldine finantsmõju

Ametikoha liik | Summa eurodes | Arvestusmeetod* |

Ametnikud Ajutine personal | 32 400 | 0,3 * 108 000 eurot |

Muu personal (täpsustada eelarverida) |

Kokku | 32 400 |

Summad on kogukulud kaheteistkümne kuu kohta.

7.3. Meetmest tulenevad muud halduskulud

Eelarverida (number ja rubriik) | Summa eurodes | Arvutamine |

Kogueraldised (jaotis A7) A0701 – Lähetused A07030 – Koosolekud A07031 – Kohustuslikud komiteed A07032 – Mittekohustuslikud komiteed A07040 – Konverentsid A0705 – Uuringud ja konsultatsioonid Muud kulud (täpsustada) Audit | 8 000 1 600 | 800 eurot * 10 aastas (5 keskmiselt 2-päevast lähetust) 800 eurot * 2 aastas |

Teabesüsteemid (A-5001/A-4300) |

Muud kulud - A osa (täpsustada) |

Kokku | 9 600 |

Summad on kogukulud kaheteistkümne kuu kohta.

I. Kokku aasta kohta (7.2+7.3) II. Meetme kestus III. Meetme kogukulud (I x II) | 42 000 eurot 4 aastat 168 000 eurot |

8. JÄRELTEGEVUS JA HINDAMINE

8.1. Järeltegevuse korraldus

Komisjon jälgib fondi tegevust halduskogus vaatlejana. Komisjoni teavitatakse kõigist fondi kavandatavatest otsustest, enne kui need halduskogule esitatakse. Fondi tegevust kontrollivad ka regionaalpoliitika peadirektoraadi auditi- ja kontrollitalitused. Tulemusnäitajad on fondi heakskiidetud projektide arv ja väärtus.

8.2. Kavandatud hindamise korraldus ja ajakava

Toetuse väljamaksmise jätkumiseks esitab Rahvusvaheline Iirimaa Fond komisjonile igal aastal oma raamatupidamis- ja tegevusaruande, mis peab vastama komisjoni nõuetele. Samuti sõltuvad fondi tehtavad maksed komisjoni hinnangust fondi finantsvajadustele, mille komisjon annab fondi kassajäägi põhjal iga makse jaoks määratud ajal.

Arvestades, et fond lõpetab tegevuse 2010. aastal, peab see esitama komisjonile hiljemalt 2008. aasta juuniks strateegia fondi tegevuse lõpetamiseks ning hilisemad maksed fondi sõltuvad sellest, kas komisjon kiidab tegevuse lõpetamise strateegia heaks.

Komisjonile tuleb esitada lõpparuanne kuus kuud enne käesoleva määruse artikli 6 lõikes a osutatud strateegias nimetatud lõpetamiskuupäeva või kuus kuud pärast ühenduse viimast makset, sõltuvalt sellest, kumb nimetatud kuupäevadest on varasem, ning see peab sisaldama kogu vajalikku teavet, mis võimaldab komisjonil hinnata abi rakendamist ja eesmärkide saavutamist.

9. PETTUSEVASTASED MEETMED

Komisjoni esindaja kuulub fondi halduskogusse ning iga-aastane lõppmakse tehakse alles pärast fondi aastaaruande ja auditeeritud raamatupidamisaruande esitamist ja heakskiitmist. Fondi tegevust kontrollivad ka regionaalpoliitika peadirektoraadi auditi- ja kontrollitalitused.

* Suurbritannia ja Põhja-Iiri Ühendkuningriigi valitsuse ning Iirimaa valitsuse 18. septembri 1986. aasta leping Rahvusvahelise Iirimaa Fondi kohta (viimati muudetud 10. oktoobril 2000); UK Treaty Series nr 58 (1987) Cm 266 / Iiri Vabariik nr 1 (1986) Cmnd 9908.

** Nõukogu määrus (EÜ) nr 177/2005, 24. jaanuar 2005; ELT L 30, 3.2.2005, lk 1.

*** KOM(2006) 563 lõplik, 12.10. 2006.

[1] ELT C, lk

[2] ELT C , , lk. .

[3] ELT L 30, 3.2.2005, lk 1.

[4] EÜT L 161, 26.6.1999, lk 1. Määrust on viimati muudetud määrusega (EÜ) nr 173/2005 (ELT L 29, 2.2.2005, lk 3) ning see on tunnistatud kehtetuks ja asendatud määrusega (EÜ) nr 1083/2006 (ELT L 210, 31.7.2006, lk 210) alates 1. jaanuarist 2007.

[5] ELT L 210, 31.7.2006, lk 25.

[6] ELT C 139, 14.6.2006, lk 1.